'Život jednog nevinog čovjeka prestao je zbog moje ovisnosti'

Čeka suđenje: Darko Zadro je u rujnu 2011. u stanju kokainske psihoze ubio prolaznika. Sada čeka suđenje zbog prijetnji liječnicima u Psihijatrijskoj bolnici Vrapče

<p>Život jednog nevinog čovjeka prestao je zbog moje ovisnosti. Svakodnevno osjećam grižnju savjesti, kazao je Darko Zadro. Nekadašnji vinkovački odvjetnik koji je u stanju kokainske psihoze u rujnu 2011. ubio Jakšu Denicha bio je 21. ožujka na Općinskom kaznenom sudu u Zagrebu gdje su mu željeli odrediti pritvor. Terete ga da je u srpnju 2014. godine dok se liječio u Psihijatrijskoj bolnici Vrapče prijetio psihijatrici N. B. i ravnatelju Vladi Jukiću. </p><p>Na sud je došao s torbom, spreman da se vrati u Remetinec u kojemu je bio od 31. siječnja do 20. ožujka jer ga je obitelj prijavila da ih uhodi i pokušava uspostaviti neželjeni kontakt. U tom mu je postupku trebalo početi suđenje, no odvjetništvo je moralo odustati od progona jer je obitelj povukla prijavu, a Zadro je izašao na slobodu. </p><p>Odvjetništvo je brzo reagiralo i zatražilo određivanje pritvora u drugom postupku smatrajući da, obzirom na njegovu raniju osuđivanost, postoji opasnost od ponavljanja djela. Sudsko vijeće nije se složilo s time te je Zadro zadovoljan napustio sud. </p><p>Naime, od prijetnji za koje ga terete prošlo je više od tri godine, a kazneno djelo posljednji put počinio je prije više od osam godina. Nakon izlaska iz zatvora u prosincu prošle godine u kojemu je služio kaznu zbog nasilničkog ponašanja u obitelji, Zadro se trudi vratiti normalnom životu. Tvrdi da radi za jedno odvjetničko društvo, upisao je postdiplomski studij građanskog prava i u međuvremenu položio dva ispita. Sud je uvjeravao da ne postoji opasnost da počini novo kazneno djelo budući se izliječio od ovisnosti. </p><p>Posljednje kazneno djelo za koje ga terete navodno je počinio u Zavodu za forenzičnu psihijatriju gdje se liječio nakon što je Županijski sud u Zagrebu utvrdio da je bio neubrojiv i u stanju kokainske psihoze ubio košarkaškog trenera Jakšu Denicha (32) u rujnu 2011. godine. </p><p>Policiju je pozvala psihijatrica N. B., koja je 31. srpnja 2014. godine Zadru pozvala na razgovor jer je iz bolnice nazivao i slao neprimjerena pisma jednom odvjetničkom uredu. Rekla mu je da zbog toga neće smjeti izaći u krug bolnice dok ne riješe situaciju. Zadro nije skrivao nezadovoljstvo. </p><p>- Kunem se svojom djecom da ću se osvetiti - zaprijetio joj je. To je ponovio i pred medicinskim osobljem, a prijetio je i ravnatelju bolnice Vladi Jukiću. </p><p>- Rekao je da mu se ne pojavljujem na oči i ne pokušavam ući u njegovu sobu, a tehničarima je dobacio da ih je premalo da ga obuzdaju. Na vrlo agresivan i prijeteći način je spominjao i moju kćer - ispričala je istražiteljima liječnica koju je posebno zabrinula činjenica da Zadro zna sve o njima, gdje i s kim tko živi te njihove adrese stanovanja. U 28 godina koliko je tamo radila, nikad ranije iz Zavoda nisu zvali policiju iako je znalo biti manjih incidenata s drugim pacijentima. Zadru je opisala kao pacijenta drugačijeg od ostalih.</p><p>Iako je u stanju kokainske psihoze počinio ubojstvo, inače je vrlo inteligentan i ne boluje od duševne bolesti. </p><p>Sam ravnatelj Vrapča nije bio prisutan dok je Zadro prijetio već mu je to ispričala liječnica, a prijetnje su u svom izvješću spomenuli i medicinski tehničari. Njihova procjena bila je da Zadro u trenutku prijetnji nije bio neubrojiv te da može sudjelovati u kaznenom postupku, a nakon tog događaja zatražili su da se Zadru premjesti u drugu instituciju te je s liječenjem nastavio u Popovači. </p><p>Zadro, koji je u javnosti poznat po brojnim ekscesima, uvjetno je osuđen zbog krivotvorenja isprave i nedozvoljenog držanja oružja, a u zatvoru je izdržao kaznu zbog nasilničkog ponašanja u obitelji za što je u rujnu 2011. godine pravomoćno osuđen na četiri godine.</p>